Dôvodová správa

i. Všeobecná časť

 V aplikačnej praxi sa stále častejšie vyskytujú prípady, keď sú zamestnanci nútení k výkonu práce počas väčšiny sviatkov a dni pracovného pokoja. Národná rada Slovenskej republiky novelou zákona č. 200/2008 Z.z. upravila Zákonník práce, tak že

zamestnancovi nie je možné nariadiť prácu 1. januára, na Veľkonočnú nedeľu, 24. december po 12. hodine a 25. decembra. Uvedenú zmenu verejnosť prijala pozitívne. V ostatnom čase však v spoločnosti rezonuje debata o rozšírení okruhu dní, na ktoré by sa vzťahovala rovnaká výnimka.

 Uvedená požiadavka vyplýva z toho, že mnohí zamestnanci, vykonávajúci prácu v predajniach sa počas sviatkov nemôžu riadne venovať svojim rodinám, pretože v čase, keď sú ich deti a ostatní rodinní príslušníci doma, títo zamestnanci pracujú. Ochranu manželstva, rodičovstva, rodiny a osobitne detí a mladistvých garantuje Ústava SR. Práca, ktorou je počas sviatkov predaj tovaru, nie je dôležitejšia ako rodina, ako deti, ktorým sa rodičia nemôžu venovať, napriek tomu, že platené pracovné voľno im garantujú právne predpisy platné v Slovenskej republike.

 Keďže štát má, v zmysle medzinárodných dokumentov a v zhode so zásadou zosúlaďovania rodinného a pracovného života, presadzovanou v pracovnom práve EÚ a v právnych úpravách jednotlivých členských krajín EÚ, vytvárať predpoklady pre spravodlivé a primerané pracovné podmienky, navrhuje sa zákaz určitých prác počas taxatívne určených štátnych sviatkov a dní pracovného pokoja, ktoré sú ustanovené v zákone 241/1993 Z.z. o štátnych sviatkoch, dňoch pracovného pokoja a pamätných dňoch v znení neskorších predpisov.

 Navrhovaná úprava je v súlade s čl. 2 Európskej sociálnej charty, ktorá garantuje zamestnancom platené sviatky a v súlade so Smernicou o pracovnom čase, ktorou sa zamestnancom garantuje nepretržitý odpočinok v týždni. Zamestnanci majú zaručené platené pracovné voľno vo sviatok v zmysle zákona č.241/1993 Z. z o štátnych sviatkoch, dňoch pracovného pokoja a pamätných dňoch v znení neskorších predpisov.

 Štátne sviatky a ostatné sviatky sú dni pracovného pokoja. Zákonník práce len výnimočne umožňuje v tieto dni výkon prác, ktoré vzhľadom na ich povahu nie je možné vykonávať len v pracovných dňoch. Ide o práce najmä v nepretržitých prevádzkach alebo napríklad o práce, ktoré sú tak nevyhnutné, že ich nevykonaním by mohol byť ohrozený život alebo zdravie. Tieto práce sú taxatívne vymedzené v § 94 Zákonníka práce. Napriek dlhoročnej právnej úprave sviatkového práva v Zákonníku práce a v osobitnom zákone o sviatkoch a dlhoročným tradíciám pracovného voľna počas sviatkov v Slovenskej republike, sa neustále rozširuje predajný čas aj počas sviatkov.

 Návrhom zákona sa precizuje úprava pracovného času obsiahnutá v súčasnosti v Zákonníku práce a v zákone č. 241/1993 Z. z o štátnych sviatkoch, dňoch pracovného pokoja a pamätných dňoch v znení neskorších predpisov. Navrhované znenie zosúlaďuje úpravu pracovného času, nepretržitého odpočinku v týždni a plateného pracovného voľna vo sviatok s úpravou pracovného času vo viacerých  medzinárodných dokumentoch a v pracovnom práve Európskej únie. Uvedená oblasť právnych vzťahov je upravená najmä v  Medzinárodnom pakte o hospodárskych, sociálnych a kultúrnych právach, v  Európskej sociálnej charte, v Smernici č.2003/88 EÚ, týkajúcej sa určitých aspektov organizácie pracovného času.

 V snahe predísť komercializácii v dňoch, ktoré sú v Európe striktne dňami pracovného voľna, navrhuje sa zákaz predaja všetkých druhov tovaru s výnimkou taxatívne uvedených tovarov, ktoré sú nevyhnutné na zabezpečenie potrieb obyvateľstva. V pôvodných členských krajinách EÚ sa dodržuje zákaz práce vo sviatok. Len v nových členských krajinách Strednej a Východnej Európy niektorí zamestnávatelia, nedodržujú túto právnu úpravu, a preto niektoré krajiny pristúpili k jej precizovaniu.

 Časť spotrebiteľov, ale aj samotných zamestnancov môže voľný čas využiť na rozvíjanie tradičných rodinných hodnôt. Okrem iného však môžu svoje spoločné záujmy rozvíjať v rôznych oblastiach spoločenského života, na kultúrnych podujatiach, či v segmente cestovného ruchu. Táto skutočnosť by sa pritom mala pozitívne prejaviť aj v rozvoji týchto sektorov verejného života.

II. Osobitná časť

Čl. I

K bodu 1.

V záujme ochrany zamestnancov sa v súlade s kultúrnymi tradíciami Slovenskej republiky ustanovujú dni, počas ktorých nie je možné nariadiť a ani dohodnúť so zamestnancom prácu, ktorou je predaj tovaru konečnému spotrebiteľovi vrátane s ním súvisiacich prác (ďalej len „maloobchodný predaj“). Týmito dňami sú: 1. január, 6. január, Veľký piatok, Veľkonočná nedeľa, Veľkonočný pondelok, 1. máj, 8. máj, 5. júl, 29. august, 1. september, 15. september, 1. november, 17. november, 24. december po 12.00 hodine, 25. december a 26. december.

K Čl. II

Navrhuje sa účinnosť zákona dňom 01. mája 2017.